Milliseid kodutöid teete koos lastega?     Margit Lail , Kanepi koguduse õpetaja:  Meie peres on kujunenud nõnda, et teeme kõik majapidamises vajalikud tööd oma perega, sh ka remondi- ja ehitustööd, ja lapsed teevad kõike kaasa, igale leiab jõukohast tegevust toas ja aias. Lisaks on tööd, mida ainult lapsed teevad, näiteks marjakorjamine suvel.  Põhjenduseks on esmalt see, et oleme ise kasvatatud tööd tehes. Ka on suures peres  väga palju tegemisi, kahel inimesel nendega toime saada on paras pingutus. Kõige olulisem on aga kasvatuslik moment: arvan, et tööd tehes saab laps kogemuse asjade toimimisest ja õpib nägema tervikut, seda, et temast sõltub midagi ja et tööd tehes on võimalik näha tulemust. Töö on elu loomulik osa ja kasvatab lapse iseseisvaks, lisaks annab distsipliini ja kohustuste täitmise eest vastutamise oskuse.  Meie peres on teadmine, et vaba aega saab meelepärasel viisil kasutada siis, kui kohustused on  täidetud, nii õpitakse ka oma aega jagama.  Ilmselt paljude vanematega sarnaselt olen vahel seisukohal, et mina olin omal ajal palju tublim, ja sageli on lihtsam asjad ise ära teha kui lapsi juhendada ja sundida, kuid aja jooksul olen saanud kogemuse, et õpetamine tasub end ära. Minu töö iseloomu tõttu on vajalik, et suuremad lapsed suudaksid kas või näiteks toiduvalmistamisega toime tulla.